จากการศึกษาของ CrowdRiff นั้นพบว่า ลูกค้าบอกว่าภาพถ่ายหรือวิดีโอที่เป็นเนื้อหาของผู้ใช้งานจริงมีผลต่อการตัดสินใจซื้อสินค้าของพวกเขามากกว่าภาพถ่ายหรือวิดีโอที่มาจากแบรนด์กี่เปอร์เซ็นต์
1. 65%
2. 55%
3. 85%
4. 75%
คำตอบที่ถูกต้องได้แก่ 3.  เนื่องจาก ในยุคที่ลูกค้าหันมาเชื่อใจลูกค้าด้วยกันเองมากขึ้น ทำให้ User-Generated Content (UGC) มีความสำคัญเป็นอย่างมากสำหรับเจ้าของธุรกิจรายเล็กและใหญ่ ซึ่งจากการศึกษาของ CrowdRiff นั้นพบว่า 85% ของลูกค้าบอกว่าภาพถ่ายหรือวิดีโอที่เป็นเนื้อหาของผู้ใช้งานจริงมีผลต่อการตัดสินใจซื้อสินค้าของพวกเขามากกว่าภาพถ่ายหรือวิดีโอที่มาจากแบรนด์ และกว่า 83% ของนักการตลาดยังลงความเห็นอีกว่า เนื้อหาที่มาจากลูกค้านั้นสำคัญต่อแบรนด์ไม่น้อย

User-Generated Content หรือ UGC คืออะไร ?

User-Generated Content หรือ UGC คือ เนื้อหา หรือ คอนเทนต์ ที่ลูกค้ากลุ่มเป้าหมายผลิตขึ้นมาด้วยตัวเอง มีการพูดถึงแบรนด์หรือร้านที่พวกเขาประทับใจในเนื้อหาที่ผลิตออกมา ที่สำคัญเป็นเนื้อหาที่ลูกค้าเต็มใจโพสต์โดยที่ทางแบรนด์หรือร้านค้าไม่จำเป็นต้องเสียเงินจ้างแม้แต่บาทเดียว

รูปแบบของ User-Generated Content (UGC) มีอะไรบ้าง ?

เราสามารถแบ่ง User-Generated Content (UGC) ออกเป็น 5 ส่วนด้วยกัน คือ

• เนื้อหาบนโซเชียลมีเดีย (Social Media Content) – จะเป็นการที่ลูกค้ากลุ่มเป้าหมายแชร์โพสต์มาอีกต่อหนึ่ง หรือสร้างคอนเทนต์เกี่ยวกับร้าน/แบรนด์ขึ้นมาเองก็ได้ ซึ่งก็อาจจะโพสต์ภาพ วิดีโอ หรือข้อความ

• รีวิวและคำยืนยันกลุ่มผู้ใช้งานจริง (Reviews and Testimonials) – รีวิวจากลูกค้าหรือคำแนะนำจากกลุ่มผู้ใช้งานจริงที่พึงพอใจในการใช้สินค้าและยืนยันถึงประสิทธิภาพ อาจจะเป็นการเขียนรีวิวบนเพจเฟสบุ๊ค เว็บไซต์ของผู้ขาย หรือเขียนรีวิวเกี่ยวกับร้าน/แบรนด์ในเว็บไซต์อื่นก็ได้ เช่น รีวิว Google รีวิว Pantip และรีวิวจาก Tripadvisor เป็นต้น

• บล็อกโพสต์ (Blog Posts) – เช่น ถ้าคุณเปิดร้านขายเสื้อผ้าหรือเครื่องสำอาง แล้วมีบิวตี้บล็อกเกอร์ หรือว่าลูกค้าเขียนเกี่ยวกับสินค้าในร้านของคุณ ก็นับเป็น User-Generate Content (UGC) เช่นกัน (แต่อย่าลืมนะว่าต้องไม่ใช้เนื้อหาที่จ้างทำขึ้นมา)

• วิดีโอ (Video Content) – อาจจะเป็นไอจีสตอรี่ (Instagram Story), วิดีโอบนเฟสบุ๊ค, ไลฟ์บนเฟสบุ๊ค หรือช่องทางใด ๆ ก็ได้ที่เป็นเนื้อหาที่ลูกค้าเต็มใจหรือสนใจถ่ายทำขึ้นมาเอง

• ฟอรัม (Forums) – เช่น ผู้ใช้งานในพันทิปสอบถามเกี่ยวกับร้านของคุณ หรือมีคนแนะนำและสนใจแบรนด์ของคุณในฟอรั่มต่าง ๆ จะเป็นการถาม-ตอบและคอมเมนต์ระหว่างผู้ใช้งานด้วยกันเอง

• กรณีศึกษา (Case Studies) – ลูกค้ากลุ่มผู้ใช้งานจริงบอกเล่าเรื่องราวและบรรยายถึงประสบการณ์การใช้งานสินค้าหรือบริการจากร้าน/แบรนด์ของคุณ ซึ่งปัจจุบันเนื้อหานี้เป็นที่นิยมกันมากสำหรับธุรกิจประเภท B2B (Business-to-Business) หรือธุรกิจที่ขายสินค้าและบริการให้กับองค์กรและธุรกิจด้วยกันเอง